CELEX: 32019D0569
Language: fi
Date: 2019-04-03 00:00:00
Title: Komission päätös (EU) 2019/569, annettu 3 päivänä huhtikuuta 2019, ehdotetusta kansalaisaloitteesta ”Oikeusvaltioperiaatteen kunnioittaminen Euroopan unionissa” (tiedoksannettu numerolla C(2019) 2314)

10.4.2019   
               
               
                  FI
               
               
                  Euroopan unionin virallinen lehti
               
               
                  L 99/39
               
            
         KOMISSION PÄÄTÖS (EU) 2019/569,
         annettu 3 päivänä huhtikuuta 2019,
         ehdotetusta kansalaisaloitteesta ”Oikeusvaltioperiaatteen kunnioittaminen Euroopan unionissa”
         
            
               (tiedoksannettu numerolla C(2019) 2314)
            
         
         (Ainoastaan ranskankielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kansalaisaloitteesta 16 päivänä helmikuuta 2011 annetun Euroopan parlamentin ja neuvoston asetuksen (EU) N:o 211/2011 (1) ja erityisesti sen 4 artiklan,
         sekä katsoo seuraavaa:
         
                     (1)
                  
                  
                     Ehdotetun kansalaisaloitteen ”Oikeusvaltioperiaatteen kunnioittaminen Euroopan unionissa” aihe liittyy seuraavaan: ”Objektiivisen ja puolueettoman arviointijärjestelmän luominen, jotta voidaan varmistaa, että kaikki jäsenvaltiot noudattavat Euroopan unionin arvoja”.
                  
               
                     (2)
                  
                  
                     Ehdotetun kansalaisaloitteen tavoitteet liittyvät seuraavaan: ”(a) Sellaisten yleisten Euroopan unionin lakien säätäminen, joiden avulla voidaan objektiivisesti varmistaa oikeusvaltioperiaatetta koskevien kansallisten säännösten noudattaminen käytännössä, jotta jäsenvaltioiden keskinäinen luottamus vahvistuu ja Euroopan unionista tehdyn sopimuksen 7 artiklan mukaisten, unionin arvojen rikkomista koskevien määräysten täytäntöönpano helpottuu; (b) rikosoikeudellista yhteistyötä koskevan EU:n lainsäädännön (esim. eurooppalainen pidätysmääräys) täytäntöönpanon helpottaminen.”
                  
               
                     (3)
                  
                  
                     Ehdotetun kansalaisaloitteen liitteessä viitataan Euroopan unionin perusoikeusviraston aseman vahvistamiseen. Virastolta voitaisiin pyytää lausuntoa unionin toimielinten tekemien päätösten objektiivisuuden varmistamiseksi, myös poliisiyhteistyön ja turvallisuusyhteistyön aloilla.
                  
               
                     (4)
                  
                  
                     Euroopan unionista tehdyllä sopimuksella (SEU-sopimus) vahvistetaan unionin kansalaisuuden merkitystä ja edistetään unionin demokraattista toimintaa muun muassa määräämällä, että kaikilla kansalaisilla on oikeus osallistua demokratian toteuttamiseen unionissa eurooppalaisen kansalaisaloitteen kautta.
                  
               
                     (5)
                  
                  
                     Kansalaisaloitteen tekemistä varten vaadittavien menettelyjen ja edellytysten olisi tämän vuoksi oltava selkeitä, yksinkertaisia, käyttäjäystävällisiä ja kansalaisaloitteen luonteeseen nähden oikeasuhteisia, jotta voidaan edistää kansalaisten osallistumista ja tehdä unionista helpommin lähestyttävä.
                  
               
                     (6)
                  
                  
                     Perussopimusten soveltamiseksi voidaan antaa unionin säädöksiä
                     
                                 —
                              
                              
                                 toimenpiteistä, joilla vahvistetaan järjestelyjä, joilla jäsenvaltiot yhdessä komission kanssa arvioivat objektiivisesti ja puolueettomasti, miten jäsenvaltioiden viranomaiset toteuttavat vapauden, turvallisuuden ja oikeuden aluetta koskevia unionin politiikkoja, erityisesti vastavuoroisen tunnustamisen periaatteen täydellisen soveltamisen helpottamiseksi, Euroopan unionin toiminnasta tehdyn sopimuksen (SEUT) 70 artiklan nojalla;
                              
                           
                                 —
                              
                              
                                 muutoksista neuvoston asetukseen (EY) N:o 168/2007 (2) SEUT-sopimuksen 352 artiklan nojalla.
                              
                           
               
                     (7)
                  
                  
                     Perussopimusten soveltamiseksi ei sitä vastoin voida antaa unionin säädöksiä SEU-sopimuksen 7 artiklassa määrätyn menettelyn muuttamiseksi.
                  
               
                     (8)
                  
                  
                     Ehdotettu kansalaisaloite, siltä osin kuin sen tarkoituksena on, että komissio antaa ehdotuksia säädöksistä sellaisten järjestelyjen vahvistamiseksi, joilla arvioidaan objektiivisesti ja puolueettomasti, miten kansalliset viranomaiset toteuttavat vapauden, turvallisuuden ja oikeuden aluetta koskevia unionin politiikkoja, ja joilla muutetaan Euroopan unionin perusoikeusviraston perustamisesta annettua neuvoston asetusta, ei selvästi ylitä komission toimivaltaa tehdä ehdotus unionin säädökseksi perussopimusten soveltamiseksi asetuksen 4 artiklan 2 kohdan b alakohdan mukaisesti.
                  
               
                     (9)
                  
                  
                     Lisäksi kansalaistoimikunta on muodostettu ja yhteyshenkilöt on nimetty asetuksen 3 artiklan 2 kohdan mukaisesti, ehdotettu kansalaisaloite ei ole selvästi oikeuden väärinkäyttöä, aiheeton tai tehty haitantekotarkoituksessa, eikä se ole myöskään selvästi SEU-sopimuksen 2 artiklassa esitettyjen unionin arvojen vastainen.
                  
               
                     (10)
                  
                  
                     Ehdotettu kansalaisaloite ”Oikeusvaltioperiaatteen kunnioittaminen Euroopan unionissa” olisi sen vuoksi rekisteröitävä,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            
               1.   Rekisteröidään ehdotettu kansalaisaloite ”Oikeusvaltioperiaatteen kunnioittaminen Euroopan unionissa”.
            
            
               2.   Sallitaan tuenilmausten kerääminen ehdotetulle kansalaisaloitteelle sillä perusteella, että sen tarkoituksena on, että komissio antaa ehdotuksia säädöksistä,
               
                           —
                        
                        
                           jotka koskevat järjestelyjä objektiivisen ja puolueettoman arvioinnin tekemiseksi siitä, miten kansalliset viranomaiset toteuttavat vapauden, turvallisuuden ja oikeuden aluetta koskevia unionin politiikkoja;
                        
                     
                           —
                        
                        
                           joilla muutetaan Euroopan unionin perusoikeusviraston perustamisesta annettua neuvoston asetusta.
                        
                     
         
         
            2 artikla
            Tämä päätös tulee voimaan 8 päivänä huhtikuuta 2019.
         
         
            3 artikla
            Tämä päätös on osoitettu ehdotetun kansalaisaloitteen ”Oikeusvaltioperiaatteen kunnioittaminen Euroopan unionissa” järjestäjille (kansalaistoimikunnan jäsenille), joita edustavat Pier Virgilio DASTOLI ja Marco CAPPATO, jotka toimivat myös yhteyshenkilöinä.
         
         
            Tehty Brysselissä 3 päivänä huhtikuuta 2019.
            
               
                  Komission puolesta
               
               Frans TIMMERMANS
               
                  Ensimmäinen varapuheenjohtaja
               
            
         
         
            (1)  EUVL L 65, 11.3.2011, s. 1.
         
            (2)  Neuvoston asetus (EY) N:o 168/2007, annettu 15 päivänä helmikuuta 2007, Euroopan unionin perusoikeusviraston perustamisesta (EUVL L 53, 22.2.2007, s. 1).